RO Jurnalul Ofícial al Uniunii Europene 263

21994D0602(01)



JURNALUL OFÍCIAL AL UNIUNII EUROPENE

DECIZIA NR. 1/94 A CONSILIULUI SEE

din 17 mai 1994

privind adoptarea Regulamentului de ordine interioară al Consiliului SEE

CONSILIUL SEE,

având în vedere Acordul asupra Spațiului Economic European astfel cum a fost adaptat prin Protocolul de adaptare a acestui acord, numit în continuare „acord”, în special articolul 89 alineatul (3),

DECIDE:

Articolul 1

(1) Consiliul SEE este convocat de două ori pe an la inițiativa președintelui său, în conformitate cu articolul 91 alineatul (2) din acord.

(2) Consiliul SEE este convocat de asemenea de președinte, la inițiativa acestuia sau la solicitarea unuia dintre membrii săi, ori de câte ori o cer împrejurările, inclusiv atunci când unul dintre membrii săi dorește să aducă în fața Consiliului orice aspect care ridică vreo dificultate, în conformitate cu articolul 89 alineatul (2) din acord.

(3) Atunci când unul dintre membrii Consiliului SEE îi solicită convocarea unei sesiuni, președintele, după consultarea celorlalți membri, fixează data sesiunii. În caz de extremă urgență, Consiliul este convocat imediat.

Articolul 2

(1) Președintele stabilește ordinea de zi provizorie a fiecărei sesiuni. Invitația la sesiune și ordinea de zi provizorie sunt comunicate membrilor Consiliului SEE nu mai târziu de 20 de zile înainte de începerea sesiunii.

(2) Ordinea de zi provizorie cuprinde punctele pentru care președintele a primit de la unul dintre membrii Consiliului SEE, cu cel puțin 25 de zile înainte de data sesiunii, o solicitare de înscriere pe ordinea de zi și orice document referitor la aceasta.

(3) Nu pot fi înscrise pe această ordine de zi decât punctele pentru care documentația a fost transmisă membrilor Consiliului SEE cel mai târziu la data trimiterii ordinii de zi provizorii.

(4) Termenele menționate la alineatele precedente nu se aplică în cazul sesiunilor convocate în conformitate cu articolul 1 alineatul (3) ultima teză.

(5) Ordinea de zi este adoptată de Consiliul SEE la începutul fiecărei sesiuni. Alt punct decât cele care figurează pe ordinea de zi provizorie poate fi înscris dacă așa convin Comunitatea și statele sale membre, pe de o parte, și statele Asociației Europene a Liberului Schimb (AELS), pe de altă parte. Punctele propuse în conformitate cu articolul 89 alineatul (2) din acord fac parte din ordinea de zi.

Articolul 3

(1) Un membru al Consiliului SEE, care se află în imposibilitatea de a asista la o sesiune, poate fi reprezentat. În acest caz, el informează președintele și îi comunică numele persoanei împuternicite să îl reprezinte. Reprezentantul exercită toate drepturile membrului de drept.

(2) Membrii Consiliului SEE pot fi însoțiți de funcționari care îi asistă. Numărul acestor funcționari poate fi stabilit de Consiliu.

(3) Componența fiecărei delegații este comunicată președintelui înainte de începutul fiecărei sesiuni.

(4) Autoritatea de supraveghere a AELS este în mod normal invitată să ia parte la sesiunile Consiliului SEE în calitate de observator.

(5) Banca Europeană de Investiții are dreptul să asiste la sesiunile Consiliului SEE în calitate de observator atunci când aspecte care intră sub incidența articolului 6 din Protocolul 38 la acord figurează pe ordinea de zi.

(6) La solicitarea unuia dintre membrii săi, Consiliul SEE poate conveni să admită alte persoane la sesiunile sale în calitate de observatori.

(7) Sesiunile Consiliului SEE nu sunt publice, cu excepția cazului în care se ia o decizie contrară.

Articolul 4

Deciziile Consiliului SEE sunt adoptate prin consens de Comunitate, pe de o parte, și de statele AELS care se exprimă printr-un singur vot, pe de altă parte.

Articolul 5

În cazurile de urgență sau când a fost hotărât astfel în alte cazuri, deciziile pot fi adoptate, în conformitate cu articolul 4, prin procedura scrisă, dacă toate părțile contractante sunt de acord.

Articolul 6

(1) Un proiect de proces-verbal al fiecărei sesiuni este întocmit fără întârziere.

Procesul-verbal cuprinde, în general, pentru fiecare punct de pe ordinea de zi:

— menționarea documentelor înaintate Consiliului SEE;

— declarațiile a căror consemnare a fost solicitată de un membru al Consiliului;

— deciziile luate, declarațiile asupra cărora s-a convenit și concluziile adoptate.

Orice membru al Consiliului poate solicita elaborarea mai detaliată a procesului-verbal cu privire la un punct de pe ordinea de zi.

(2) Proiectul de proces-verbal este înaintat spre aprobare Consiliului SEE. După aprobare, procesul-verbal este semnat de președintele în exercițiu la momentul aprobării și de cei doi secretari.

(3) Deciziile luate de Consiliul SEE sunt anexate la procesul-verbal.

(4) O copie a procesului-verbal este adresată fiecăruia dintre membrii Consiliului SEE.

Articolul 7

Deciziile Consiliului SEE sunt adoptate în limbile daneză, engleză, finlandeză, franceză, germană, greacă, islandeză, italiană, norvegiană, olandeză, portugheză, suedeză și spaniolă. Ele sunt autentice în toate aceste limbi.

Articolul 8

Textele deciziilor Consiliului SEE sunt semnate de președintele în exercițiu la momentul adoptării lor și de cei doi secretari.

Articolul 9

Consiliul SEE decide dacă deciziile vor fi publicate.

Articolul 10

(1) Toate comunicările prevăzute de prezentul regulament de ordine interioară sunt adresate reprezentanților permanenți ai statelor membre ale Comunităților Europene, Misiunilor statelor AELS pe lângă Comunitățile Europene, Comisiei Comunităților Europene și Secretariatului General al Consiliului Uniunii Europene.

(2) Corespondența destinată Consiliului SEE se adresează președintelui său.

Articolul 11

Consiliul SEE poate decide înființarea oricărui subcomitet sau grup de lucru care să îl asiste în exercitarea funcțiilor sale. Componența, modul de funcționare și sarcinile acestor subcomitete sau grupuri de lucru sunt stabilite de Consiliu în fiecare caz.

Articolul 12

(1) Funcțiile de secretariat al Consiliului SEE sunt subordonate președinției.

(2) Un funcționar al Comunității și un funcționar desemnat de statele AELS exercită împreună funcțiile de secretari ai Consiliului SEE. Ei sunt numiți de fiecare dintre părți după o consultare reciprocă.

Articolul 13

Fără a aduce atingere altor dispoziții aplicabile, deliberările Consiliului SEE intră sub incidența secretului profesional, cu excepția cazului în care Consiliul hotărăște altfel.

Articolul 14

Prezenta decizie se publică în partea „SEE” și în suplimentul SEE al Jurnalului Oficial al Comunităților Europene.